A BIZOTTSÁG HATÁROZATA
(2006. november 17.)
az ITER Nemzetközi Fúziósenergia-fejlesztési Szervezete létrehozásáról szóló, az ITER-projekt közös megvalósítása érdekében létrejövő megállapodás és az ITER Nemzetközi Fúziósenergia-fejlesztési Szervezetét megillető kiváltságokról és mentességekről szóló, az ITER-projekt közös megvalósítása érdekében létrejövő megállapodás ideiglenes alkalmazásáról
(az értesítés a C(2006) 5557. számú dokumentummal történt)
(2006/943/Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Atomenergia-közösséget létrehozó szerződésre, és különösen annak 101., 124. és 192. cikkére,
mivel:
(1)
2006. szeptember 25-i határozatával a Tanács jóváhagyta, hogy a Bizottság megkösse az ITER Nemzetközi Fúziósenergia-fejlesztési Szervezete létrehozásáról szóló, az ITER-projekt közös megvalósítása érdekében létrejövő megállapodást (a továbbiakban: ITER-megállapodás), az ITER Nemzetközi Fúziósenergia-fejlesztési Szervezetének létrehozásáról szóló, az ITER-projekt közös megvalósítása érdekében létrejövő megállapodás ideiglenes alkalmazásáról szóló megegyezést (a továbbiakban: az ideiglenes alkalmazásról szóló megegyezés) és az ITER Nemzetközi Fúziósenergia-fejlesztési Szervezetet megillető kiváltságokról és mentességekről szóló, az ITER-projekt közös megvalósítása érdekében létrejövő megállapodást.
(2)
Az ideiglenes alkalmazásról szóló megegyezés 3. cikkében az ITER-megállapodást aláíró felek azon óhajukat fejezik ki, hogy az ITER-megállapodás megerősítéséhez, elfogadásához, illetve jóváhagyásához szükséges belső eljárások lefolytatásának ideje alatt is a lehető legteljesebb mértékben együttműködjenek.
(3)
Az ideiglenes alkalmazásról szóló megegyezés 4. cikkében az aláíró felek vállalják, hogy az ITER-megállapodás rendelkezéseit annak hatálybalépéséig is betartják, amennyire csak belső törvényeik és rendelkezéseik engedik.
(4)
Az ITER-megállapodás 1. cikke értelmében az ITER-projekt közös végrehajtása érdekében létrejövő Nemzetközi Fúziósenergia-fejlesztési Szervezet (a továbbiakban: ITER-szervezet) székhelye: Saint-Paul-lez-Durance, Bouches-du-Rhône megye, Franciaország.
(5)
Az ITER fogadó feleként az Euratom különös felelősséggel tartozik az ITER-projekt kellő időben való végrehajtásáért.
(6)
A Közösség által megkötött megállapodások kötelezők a Közösség intézményeire és a tagállamokra nézve.
(7)
A szerződés 192. cikkének megfelelően a tagállamok elősegítik a Közösség feladatainak teljesítését.
(8)
A szerződés 101. cikke a Bizottságra ruházza a nemzetközi megállapodások megkötésének jogkörét; a Bizottság feladata továbbá az is, hogy a Tanács jóváhagyásával összhangban gondoskodjék az ilyen megállapodások ideiglenes alkalmazásáról,
ELFOGADTA EZT A HATÁROZATOT:
Egyetlen cikk
Ideiglenes jogállása szerint az ITER-szervezet a Közösségben:
a)
elegendő jogképességgel rendelkezik ahhoz, hogy i. szerződést kössön, különösen személyzet felvételéről, ii. tulajdont szerezzen, birtokoljon és idegenítsen el, iii. felhasználási engedélyhez jusson és iv. jogi eljárást indítson, amennyire azt az ITER-projekt kellő időben való végrehajtásához szükséges intézkedések megtétele megköveteli, az ITER-szervezet hivatalos létrejöttének előkészítéseképpen; tudomásul véve, hogy az ITER-szervezetet ideiglenes jogállása szerint megillető jogok és kötelezettségek - az ITER-megállapodás rendelkezéseivel összhangban - átszállnak az ITER-szervezetre annak hivatalos létrejöttekor;
b)
személyzetével és az aláíró felek képviselőivel együtt a tagállamok területén élvezi azokat a kiváltságokat és mentességeket, amelyekről az ITER Nemzetközi Fúziósenergia-fejlesztési Szervezetét megillető kiváltságokról és mentességekről szóló, ITER-projekt közös megvalósítása érdekében létrejövő megállapodás rendelkezik, különösen az adózás, a bevándorlás és a nyilvántartásba vétel tekintetében, az ITER-szervezet hivatalos létrejöttének előkészítéseképpen;
c)
betartja az ITER-megállapodás rendelkezéseit; és különösen a befogadó állam azon hatályos nemzeti törvényeit és rendelkezéseit, amelyek a polgári és munkahelyi egészségügyre és biztonságra, a nukleáris biztonságra, a sugárvédelemre, a felhasználási engedélyekre, a nukleáris anyagokra, a környezetvédelemre és a rosszindulatú cselekményekre vonatkoznak.
Ennek a határozatnak a tagállamok a címzettjei.
Kelt Brüsszelben, 2006. november 17-én.